L-Aġenzija Identità Malta ċaħdet stqarrijiet li għamel illejla fil-Parlament id-deputat Nazzjonalista Jason Azzopardi meta allega li nsterqu indirizzi ta’ ċittadini Maltin fl-inħawi ta’ San Ġiljan biex servew bħala indirizz għal barranin biex inkisbu permessi ta’ residenza f’Malta. Fi stqarrija illejla, Identità Malta qalet li f’Awwissu 2014 waslilha rapport dwar dak li allega Azzopardi fejn minn investigazzjoni li għamlet irriżulta  li s-sitwazzjoni qamet minħabba nuqqas proċedurali li ilu fis-seħħ għal numru ta’ snin fir-rigward tar-residenza. Wara din l-investigazzjoni, Identità Malta qalet li ħadet l-azzjoni korrettiva meħtieġa biex tbiddel din il-proċedura li ilha fis-seħħ għal numru ta’ snin. Qalet li wara dawn il-bidliet, il-permessi ta’ residenza bdew jinħarġu biss jekk l-applikant jissottometti kopja oriġinali tal-ftehim tal-kiri għall-proprjetà indikata bħala residenza. Identità Malta qalet li l-persuna li ppreżentat l-ilment kienet informata bl-azzjoni meħuda u rringrazzjatha għall-attenzjoni li tat għall-ilment tagħha b’mod immedjat. L-istess persuna qalet ukoll li kienet irrappurtat każ ieħor fuq l-istess indirizz li involva frodi tal-benefiċċji soċjali fl-2012. Identità Malta għamlitha ċara li din l-applikazzjoni għar-residenza ma kellha assolutament xejn x’taqsam mal-Programm ta’ Ċittadinanza b’Investiment li qalet juża l-ogħla livell ta’ diliġenza.